Հին Կերկիրա

Կերկիրա քաղաքի պատմական կենտրոն կամ Հին Կերկիրա (), Հոնիական ծովում գտնվող Կերկիրա (իտալական իրականության մեջ հայտնի է որպես Կորֆու) կղզու համանուն մայրաքաղաքի պատմական կենտրոնը, որը 2007 թվականից ի վեր ներառված է Հունաստանում ՅՈւՆԵՍԿՕ-ի Համաշխարհային ժառանգության օբյեկտների ցանկում որպես մշակութային ժառանգություն։

Կերկիրայի հին քաղաքը կազմված է վենետիկյան ժամանակաշրջանի քարակերտ շինություններից, որոնք կառուցվել են Վենետիկի հանրապետության տիրապետության տարիներին։ Արդյունքում՝ միջնադարյան քաղաքը վերակառուցվել է իտալական ճարտարապետության ազդեցության տակ՝ վերցնելով վերջինիս առանձնահատկություններն ու յուրահատկությունը։ Հին քաղաքի բնորոշիչներն են փոքրիկ և նեղ կողային փողոցները, կամարակերտ շենքերը և բազմաթիվ կամուրջները, որոնք հիշեցնում են Վենետիկ քաղաքը։  Պատմական կենտրոնի անբաժանելի մասն են կազմում նաև քաղաքի թվով երեսունյոթ ուղղափառ եկեղեցիները, որոնց թագն ու պսակն է համարվում Պանայա Սպիլիոտիս մայր տաճարը։

Կերկիրա քաղաքի պատմական կենտրոնի մասն են կազմում հետևյալ կառույցներն ու շինությունները՝

 Կերկիրայի հին ամրոցը վենետիկյան ժամանակաշրջանի պաշտպանական շինություն է, որը կառուցվել է ավերակի վերածված բյուզանդական ամրության տեղում։ Բազմիցս գրավվել է օսմանյան թուրքերի կողմից, որի արդյունքում էլ վնասվել է։ Վերակառուցվել է Հունաստանի անկախացումից հետո։
 Կերկիրայի թագավորական պալատը կառուցվել է 1819 թավականին։ Գտնվում է քաղաքի հին ամրոցի շրջակայքում և կառուցված է նեոդասական ճարտարապետական ոճով։
 Սուրբ Սպիրիդոնի եկեղեցին Կերկիրայի հնագույն եկեղեցիներից է, որը ծառայում է հույն ուղղափառ եկեղեցու հավատացյալների համար։ Համարվում է քաղաքի ամենահին վանքերից մեկը, որը կառուցվել է 1580-ական թվականներին՝ Բյուզանդական կայսրության գոյության օրոք։
 Սպիլիասի հրապարակը Հին Կերկիրայի գլխավոր պողոտաներից է, որը տեղակայված է հին քաղաքի կենտրոնական հատվածում և ընդգրկում է նշանավոր բազմաթիվ պատմական շինություններ։

Ծանոթագրություններ 

Համաշխարհային ժառանգություն Հունաստանում
Կերկիրա
Պատմական քաղաքներ